Eiríksstaðir tilnefndir til Eyrarrósarinnar Eyrarrósin , sérstök viðurkenning fyrir framúrskarandi menningarverkefni á landsbyggðinni , verður afhent á Bessastöðum mánudaginn 15. febrúar klukkan 16 . Þetta er í sjötta sinn sem viðurkenningin er veitt . Þrjú verkefni hafa verið tilnefnd úr hópi umsækjenda : Tónlistarhátíðin Bræðslan á Borgarfirði eystra , Eiríksstaðir í Haukadal og Skjaldborg heimildarmyndahátíð á Patreksfirði . Verðlaunin veitir Dorrit Moussaieff forsetafrú , sem jafnframt er verndari Eyrarrósarinnar . Sá sem hlýtur Eyrarrósina í ár fær fjárstyrk að upphæð 1,5 milljón króna og verðlaunagrip eftir Steinunni Þórarinsdóttur til eignar . Hin verkefnin sem tilnefnd eru hljóta 200 þúsund króna framlag og forsvarsmenn verkefnanna allra fá að auki flugferðir frá Flugfélagi Íslands . Á síðasta ári kom Eyrarrósin í hlut Landnámssetursins í Borganesi og Eyrbyggja - Sögumiðstöðin í Grundarfirði var auk þess tilnefnd til verðlaunanna .